মিছিলে কীভাবে যাওয়া হবে, কতগুলি গাড়ির ব্যবস্থা হয়েছে —রবিবেলায় ভাঙড় এমনই আলোচনায় মশগুল রইল। ভাঙড়-কাণ্ডে সরকারের ভূমিকার প্রতিবাদে এবং নিজেদের দাবি নিয়ে আজ, সোমবার কলকাতায় মিছিলের ডাক দিয়েছে ‘জমি, জীবিকা, বাস্তুতন্ত্র ও পরিবেশ রক্ষা কমিটি’। 
লাউহাটিতে সভা করে এদিন নকশাল প্রসঙ্গে মুখ্যমন্ত্রী মমতা বন্দ্যোপাধ্যায়কে খোঁচা দিয়েছেন প্রদেশ কংগ্রেস সভাপতি অধীর চৌধুরী। তিনি বলেন, ‘‘আমরা রাষ্ট্রবিরোধী কার্যকলাপের সঙ্গে যুক্ত নকশালদের পক্ষে নই। কিন্তু মানুষের দাবিকে মাওবাদী অ্যাখ্যা দিয়ে বাতিল করা হলে প্রতিবাদ করবই।’’
কমিটির সদস্যেরা মিছিলের প্রস্তুতি নিয়ে এদিন দফায় দফায় আলোচনা করেন মাছিভাঙা, খামারআইট-সহ ভাঙড়ের বাসিন্দাদের সঙ্গে। কমিটির অন্যতম মুখপাত্র শেখ আজিম বলেন, ‘‘এটা রাজনৈতিক আন্দোলন নয়। সকলকেই স্বাগত জানাচ্ছি মিছিলে আসার জন্য।’’

শুধু তাই নয়, গত ডিসেম্বর এবং সম্প্রতি সংবাদপত্রে পাওয়ার গ্রিড সংক্রান্ত যে বিজ্ঞাপন প্রকাশিত হয়েছে, তার বক্তব্য নিয়ে সন্দেহ প্রকাশ করেছেন গ্রামবাসীদের একাংশ। তাঁদের দাবি, ডিসেম্বরে প্রকাশিত বিজ্ঞাপনে স্পষ্টভাবে গ্রিডের আশপাশের অঞ্চলে কী কী করা যাবে না, তার নিষেধাজ্ঞার উল্লেখ রয়েছে। কিন্তু এদিন যে বিজ্ঞাপন প্রকাশিত হয়েছে তাতে কোনও সমস্যার কথাই বলা হয়নি। বরং প্রকল্পের জন্য সহযোগিতা চাওয়া হয়েছে। তাই ওই দুই বিজ্ঞাপনের প্রতিলিপি মিছিলে অংশগ্রহণকারীদের দেওয়া হবে বলে জানান কমিটির একাংশ।
স্থানীয় সূত্রের খবর, মিছিলে যাওয়ার জন্য ইতিমধ্যেই ৩৫টি গাড়ির ব্যবস্থা করা হয়েছে। তবে সেই সংখ্যা আরও বাড়তে পারে বলে মনে করছেন অনেকে। এদিন গ্রামে পুলিশ না-ঢোকায় নতুন করে কোনও উত্তেজনা তৈরি হয়নি। যদিও এলাকার দুই নাবালকের উপরে পুলিশি অত্যাচারের অভিযোগ নিয়ে বিতর্ক শুরু হয়েছে। স্থানীয়দের একাংশের দাবি, ওই দুই নাবালকের উপরে অকথ্য পুলিশি অত্যাচার হয়েছে। পুলিশ অবশ্য ওই দাবি উড়িয়ে দিয়েছে। 
ভাঙড় নিয়ে বিরোধী দলের রাজনৈতিক তৎপরতাও অব্যাহত। মাছিভাঙাতে গিয়ে এদিন গ্রামবাসী এবং আন্দোলনকারীদের সঙ্গে কথা বলেন অধীর। তাঁর আশ্বাস, প্রয়োজনে আন্দোলনকারীদের রাষ্ট্রপতির সঙ্গে সাক্ষাৎ করানোরও ব্যবস্থা করবেন।  সম্প্রতি ভাঙড়ে দু’বার মিছিল করেছেন বিধাননগর পুরসভার মেয়র তথা রাজারহাট-নিউটাউনের বিধায়ক সব্যসাচী দত্ত। এদিন বিকেলে লাউহাটির সভায় সব্যসাচীর নাম না করে অধীর বলেন, ‘‘গাছের গুঁড়ি সরানোর জন্য কেন মুখ্যমন্ত্রীকে মেয়র আনতে হচ্ছে? তিনি নিজের এলাকা পরিষ্কার করুন না!’’